Helle Thorning-Schmidt (S), 2014-01-30:
Tak til forespørgerne for at have taget initiativ til dagens debat.
Efterretningstjenesternes arbejde er afgørende for vores sikkerhed, men arbejdet rejser også vigtige spørgsmål om balancen mellem sikkerhedshensyn og det enkelte individs grundlæggende rettigheder.
Jeg forstår godt, at mange er optaget af de spørgsmål, ikke mindst i lyset af den massive medieomtale, der har været i de seneste måneder, og som jeg også ved har gjort mange bekymrede.
Derfor håber jeg, at debatten i dag kan være med til at sætte nogle ting på plads.
Justitsministeren og forsvarsministeren vil om lidt give en mere detaljeret besvarelse af forespørgslen, og selv vil jeg indlede med at fremhæve et par af de mere overordnede aspekter i debatten.
Det allervigtigste for mig er igen at understrege, at myndighederne her i landet ikke har noget grundlag for at antage, at der skulle foregå ulovlige amerikanske efterretningsaktiviteter rettet mod Danmark eller danske interesser.
Hvis vi så vender os mod den mere generelle internationale debat, har regeringen gentagne gange understreget, at regeringen har fuld forståelse for den bekymring om de påståede aflytninger af bl.a. EU-institutioner og den debat, det har skabt – ikke mindst her i Europa – om databeskyttelse af EU-borgerne.
Det gælder også den angivelige aflytning af kansler Merkels mobiltelefon, hvor regeringen har fremhævet, at den form for systematisk aflytning af en tæt allieret selvfølgelig er uacceptabelt – det siger sig selv.
Disse klare holdninger har regeringen helt fra starten af givet udtryk for over for USA.
Det skete allerede, da jeg mødtes med præsident Obama i Stockholm den 4. september sidste efterår.
Præsident Obama fremhævede ved den lejlighed, at USA har stor forståelse for den bekymring og den opmærksomhed, som sagen havde skabt.
Han var netop meget opmærksom på balancen mellem på den ene side sikkerhedshensyn og på den andet side individets grundlæggende rettigheder og forholdet til nære allierede.
Og han understregede vigtigheden af at sikre balance mellem mål og midler i efterretningstjenestens arbejde, og at der ikke indsamles unødig meget materiale, bare fordi man kan.
Præsident Obamas tale i forrige uge om de amerikanske efterretningstjenester havde netop også til formål at adressere de temaer, jeg her har nævnt, og det synes jeg i sig selv er positivt.
Vi må derfor vente og se, hvordan talen bliver udmøntet i praksis, og forsvarsministeren vil om lidt komme ind på det nærmere indhold i talen.
Jeg vil også gerne benytte den her lejlighed til at gentage et par helt overordnede budskaber om vigtigheden af samarbejdet på efterretningsområdet.
Det synes jeg er et væsentligt aspekt i debatten, et aspekt, som ofte bliver overset.
Som et lille land er Danmarks sikkerhed helt afhængig af et godt og tæt samarbejde med vores allieredes efterretningstjenester, herunder USA's.
Det samarbejde er med til at sikre danske liv, både herhjemme og i udlandet.
Vi har simpelt hen ikke størrelsen og kapaciteten til at løfte f.eks. indsatsen mod terror helt på egen hånd, og her har vi meget stor gavn af samarbejdet med vores nære allierede.
I det omfang, der samarbejdes med udenlandske efterretningstjenester i Danmark, skal det selvfølgelig ske inden for rammerne af dansk lovgivning.
Det vil justitsministeren og forsvarsministeren gøre nærmere rede for om lidt.
Med disse indledende ord og overordnede bemærkninger vil jeg give ordet til justitsministeren.